Document ID: 32011D0745

KOMISJONI OTSUS,
11. november 2011,
millega muudetakse otsuseid 2010/2/EL ja 2011/278/EL seoses selliste sektorite ja allsektoritega, mille puhul kasvuhoonegaaside heite ülekandumise ohtu peetakse märkimisväärseks
(teatavaks tehtud numbri K(2011) 8017 all)
(EMPs kohaldatav tekst)
(2011/745/EL)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 13. oktoobri 2003. aasta direktiivi 2003/87/EÜ, millega luuakse ühenduses kasvuhoonegaaside saastekvootidega kauplemise süsteem ja muudetakse nõukogu direktiivi 96/61/EÜ, (1) eriti selle artikli 10a lõiget 1 ja 13,
ning arvestades järgmist:
(1)
Komisjoni otsusega 2010/2/EL (2) määratakse vastavalt direktiivile 2003/87/EÜ kindlaks selliste sektorite ja allsektorite loetelu, mille puhul kasvuhoonegaaside heite ülekandumise ohtu peetakse märkimisväärseks.
(2)
Komisjoni otsusega 2011/278/EL (3) määratakse kindlaks kogu liitu hõlmavad üleminekueeskirjad direktiivi 2003/87/EÜ artikli 10a kohaste tasuta saastekvootide ühtlustatud eraldamiseks.
(3)
Direktiivi 2003/87/EÜ artikli 10a lõike 13 kohaselt võib komisjon igal aastal lisada sektori või allsektori selliste sektorite ja allsektorite loetellu, mille puhul kasvuhoonegaaside heite ülekandumise ohtu peetakse märkimisväärseks. Selleks tuleb analüüsivas aruandes tõestada, et muutuse järel, millel on oluline mõju nimetatud sektori või allsektori tegevusaladele, vastab see sektor või allsektor kõnealuse direktiivi artikli 10a lõigetes 14-17 osutatud kriteeriumidele.
(4)
Selleks et teha kindlaks need sektorid või allsektorid, mille puhul kasvuhoonegaaside heite ülekandumise ohtu peetakse märkimisväärseks, peab komisjon hindama liidu tasandil, millises ulatuses on asjaomase jaotustaseme korral asjaomases sektoris või allsektoris võimalik nõutavate saastekvootidega seotud otseseid kulusid ja direktiivi 2003/87/EÜ rakendamise tulemusena kõrgemast elektrienergia hinnast tulenevaid kaudseid kulusid edasi suunata tootehindadesse, ilma et see tooks kaasa märgatava turuosa loovutamise CO2-heite seisukohast vähem tõhusatele liiduvälistele käitistele. Nimetatud hindamised põhinevad keskmisel süsinikdioksiidihinnal vastavalt komisjoni mõjuhinnangule, mis on lisatud liidu kliimamuutuste ja taastuvenergia 2020. aasta eesmärkide rakendusmeetmete paketile, ning iga sektori või allsektori kolme viimase aasta kaubavahetust, tootmist ja lisandväärtust käsitlevatel andmetel, kui need on kättesaadavad.
(5)
Mõnda sektorit ja allsektorit (nt telliste ja katusekivide tootmine), mida ei jõutud ajaliste piirangute tõttu täielikult analüüsida ning mille puhul oli andmete kvaliteet ja kättesaadavus piiratud, ei ole otsuse 2010/2/EL lisas avaldatud loetellu lisatud.
(6)
Sektorit „Põletatud savist telliste, kivide ja muude ehitustoodete tootmine” (NACE kood 2640) hinnati 2010. aastal. Kvalitatiivne hindamine näitas, et turgu iseloomustavad suurenev kaubavahetus, eelkõige üha hoogustuv importimine riikidest, kus tootmine on odavam, tugevnenud rahvusvaheline konkurentsisurve ning asjaolu, et väikeste ja keskmise suurusega ettevõtjate tootmisel on ELis märkimisväärne osakaal, samuti see, et vaatlusaluste aastate kasumimarginaalid olid võrreldes CO2 seotud lisakuludega väikesed, mis vähendab käitiste suutlikkust teha investeeringuid ja vähendada heitkoguseid. Nimetatud tegurite koosmõju põhjal tuleks kõnealuse sektori puhul pidada kasvuhoonegaaside heite ülekandumise ohtu märkimisväärseks.
(7)
Lisaks on tõestatud, et sektor „Soola tootmine” (NACE kood 1440) vastab direktiivi 2003/87/EÜ artikli 10a lõigetes 14-17 sätestatud kvantitatiivsetele kriteeriumidele, kuna Euroopa Liidu tehingulogis, mis on peamine allikas saastekvootidega seotud otseste kulude arvutamisel, tuvastati veel kõnealuse sektori käitisi. Seepärast tuleks kõnealune sektor lisada selliste sektorite ja allsektorite loetellu, mille puhul kasvuhoonegaaside heite ülekandumise ohtu peetakse märkimisväärseks. Asjaolu, et Euroopa Liidu tehingulogis on tuvastatud kõnealuse sektori käitisi, ei mõjuta muude sektorite ja allsektorite kuulumist selliste hulka, mille puhul kasvuhoonegaaside heite ülekandumise ohtu peetakse märkimisväärseks.
(8)
Mõnda sektorit, mille puhul on otsuses 2010/2/EL leitud, et kasvuhoonegaaside heite ülekandumise oht ei ole NACE 4. tasandil märkimisväärne, vaadeldi osadena, ning hinnati allsektoreid, mille teatavad iseloomulikud omadused tingisid nende puhul oluliselt teistsuguse mõju kui sektori muude osade puhul. Kui sellise hindamise tulemusena jõutakse järeldusele, et sektoreid või allsektoreid on neile iseloomulike omaduste alusel võimalik muudest sektoritest ja allsektoritest selgelt eristada ning et nad vastavad direktiivi 2003/87/EÜ artikli 10a lõikes 15 või 16 sätestatud kvantitatiivsetele kriteeriumidele, võib nad lisada selliste sektorite või allsektorite loetellu, mille puhul kasvuhoonegaaside heite ülekandumise ohtu peetakse märkimisväärseks. Seepärast tuleks lisada loetellu järgmiste toodete tootmissektorid: „Suhkru või muu magusainelisandita kakaovõie”, „Kakaovõi, -rasv ja -õli” ja „Kakaopulber, suhkru või muu magusainelisandita”.
(9)
Kuna otsuse 2010/2/EL artikli 1 teises lõigus osutatud täiendav analüüs on tehtud, tuleks nimetatud lõik välja jätta. Komisjon ei leidnud tõendeid kaubavahetuse sellise intensiivsuse kohta, mis õigustaks asjaomaste sektorite lisamist selliste sektorite ja allsektorite loetellu, mille puhul kasvuhoonegaaside heite ülekandumise ohtu peetakse märkimisväärseks.
(10)
Seepärast tuleks otsuseid 2010/2/EÜ ja 2011/278/EL vastavalt muuta.
(11)
Käesoleva otsusega ettenähtud meetmed on kooskõlas kliimamuutuste komitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsuse 2010/2/EL muudatused
Otsust 2010/2/EL muudetakse järgmiselt.
1)
Artikli 1 teine lõik jäetakse välja.
2)
Otsuse 2010/2/EL lisa muudetakse vastavalt käesoleva otsuse I lisale.
Artikkel 2
Otsuse 2011/278/EL I lisa muudatused
Otsuse 2011/278/EL I lisa muudetakse vastavalt käesoleva otsuse II lisale.
Artikkel 3
Adressaadid
Käesolev otsus on adresseeritud liikmesriikidele.
Brüssel, 11. november 2011

Labels: 1
17
19
14
20